હવે વાત સાસુ-વહુના સંબંધોની. સાસુ વહુનો સંબંધ એક અલગ જ ધરી ઉપર જિવાતો હોય છે. ઘણી યુવતીઓને સાસુ સાથે મા-દીકરી જેવું બનતું હોય છે. જોકે આવા કિસ્સાની સરખામણીએ સાસુ સાથે ન બનતું હોય તેવી ઘટનાઓ વધુ હોય છે. આપણે બધા જ લોકો આવા કિસ્સાઓ આપણી આજુબાજુમાં જોતા હોઇએ છીએ. એક છોકરીએ કહેલી આ વાત છે, સાસુ ચાહે સક્કર કી ક્યું ન હો, વો ટક્કર જરૂર દેતી હૈ! આપણા સમાજમાં એવા ઢગલાબંધ કિસ્સાઓ છે કે પત્નીને પતિ સાથે તો સારું બનતું હોય છે પણ સાસુ સાથે બારમો ચંદ્રમા હોય છે. વાત વણસીને ત્યાં સુધી પહોંચી જાય છે કે પત્ની પતિને કહી દે, તું નક્કી કરી લે કે તારે મારી સાથે રહેવું છે કે તારી મા સાથે?